# Årsrapport 2018 for Norsk Plastikkirurgisk Forening

**Styret** i Norsk Plastikkirurgisk Forening i 2018 besto av: leder Kjersti Ausen, nestleder Tormod Westvik, Kasserer Stian K. Almeland, Hilde Bugge og Lars Frich. Vararepresentanter har vært Lavra Balto og Kim Vidar Rasdal.

**Valgkomiteen** besto i 2018 av Helge Roald, Kim Tønset og Pål Krøger.

Valgkomiteen var på valg i 2018, og generalforsamlingen valgte følgende valgkomite for perioden 2019/2020: Thomas Sjøberg, Elisabeth Sætnan og Hans Christian Sylvester Jensen.

**Spesialitetskomiteen** skulle vært på valg i 2017 men for å sikre kontinuitet i arbeidet med nye spesialistregler ble spesialitetskomiteens sittende periode forlenget med et år. Spesialistkomiteen var derfor på valg i 2018, og generalforsamlingen anbefalte følgende kandidater til Legeforeningen. Leder Marit Catherine Orhagen, styremedlemmer Ståle Buhaug, Erik Berg og Henrik Løvendahl Svendsen. Vararepresentanter ble Jørgen Utvold og Bjørn Erik Rosenberg. LIPS-representant med personlig vara ble valgt av LIPS´ egen generalforsamling.

**Representanter til Norsk Breast Cancer Group (NBCG):** Christian Korvald sitter som hovedrepresentant i arbeidsgruppen i NBCG med Marit Catherine Orhagen som vara. Bjørn Tore Haga sitter som andre plastikkirurgi i arbeidsgruppe for rekonstruktiv kirurgi i NBCG med Solveig Nergård som vara. Disse ble valgt i 2017 og fortsetter i 2018.

**Representater til internasjonale organisasjoner:**

**EBOPRAS/UEMS**- European Board of Plastic Reconstructive and Aesthetic plastic Surgery: Jørgen Utvold

**ICOPLAST – International Confederation of Plastic Surgery Societies:** NPKF har sammen med de andre skandinaviske landene valgt å slutte seg til det nyetablerte ICOPLAST som internasjonalt forbund. Leder i NPKF er kontaktperson opp mot ICOPLAST.

**ISAPS** –International Society of Aesthetic Plastic Surgeons: Amin Kalaaji

**Medlemsmassen** var pr oktober 2018 på 213 medlemmer.

**Styremøter i NPKF** ble avholdt på Legenes Hus i januar med konstituering av nytt styre, deretter i juni i forbindelse med SCAPLAS i København, i september hos styremedlem Hilde Bugge samt i forbindelse med høstmøtet i oktober 2018.

**Økonomisk status** presenteres i egen rapport ved kasserer. Man har i 2018 hatt rimelig revisjon etter revisorskiftet i 2017; styret har drevet med meget lave utgifter da det har vært lite behov for reise. Økonomien er sunn og i balanse. Vi ønsker å prioritere faglig utvikling hos våre medlemmer og annonserer våre mulige støtteordninger for å ta Europeisk eksamen på våre hjemmesider.

**Saker som har vært behandlet i 2018:**

**\*Nyopprettet fagakse i legeforeningen.**

Legeforeningen opprettet i 2018 en egen fagakse for de fagmedisinske foreningene. Hensikten med fagaksen er å bygge arenaer for eksternt samarbeid og klinikerinvolvering.

Styrene i de fagmedisinske foreninger (FMF) har kunnskap om hvilke toneangivende eksperter som bør involveres i faglig arbeid og er det naturlige kontaktorganet når helsemyndighetene har behov for faglige vurderinger eller utredninger.

Fagaksen skal

 -Arbeide for aktiv dialog med helsemyndighetene

 -Få på plass avtaler med flere eksterne aktører om at fageksperter skal oppnevnes etter forslag fra aktuelle FMF

 -Gjøre FMF og fagstyret tydelige og relevante ved egnede saker i media

 -Arbeide for at FMF involveres i faglige retningslinjer og veiledere

 -Arbeide for mer faglig kvalitetsarbeid i regi av helseforetakene

**\*Opprettelse av LIPS i fagmedisinsk akse**

 Som del av ny fagmedisinsk akse ble alle fagmedisinske foreninger pålagt å opprette et fagutvalg for utdanningsleger (Leger i Plastikkirurgisk Spesialisering- LIPS). Dette skal fungere som et rådgivende organ for fagmedisinsk forening med spesiell fokus på saker som angår utdanningen. Et interimstyre ble valgt i forbindelse med Plastikkirurgisk LiS-seminar på Norefjell mars 2018, og interimstyret ble formelt valgt av generalforsamlingen 2018. LIPS vil videre ha egne generalforsamlinger, egne statutter og foretar valg hvor kun LiS har stemmerett. LIPS må finansieres via moderforening uten at Legeforeningen gir noen tilleggsbevilgninger. Styremedlemmer i LIPS var i 2018 Astrid Schelderup Berntsen (Leder), Åshild Berentsen (nestleder), Guro Hagen Stave, Larine Osa og Frode Brattli (styremedlemmer), Thale Gjessing Uchermann Riisøen og Axel Rein Barstad (vararepresentanter).

**\*Nasjonal LiS-helg**

Det ble mars 2018 på initiativ fra Helse Sør-Øst arrangert nasjonal LiS-helg for plastikkirurgiske LiS på Norefjell. Dette var en stor suksess både faglig og sosialt, og LiS uttrykker ønske om at dette skal bli et årlig arrangement. Styret i NPKF mener at dette vil gjøre det vanskeligere å gjennomføre vårmøter i foreningen, som allerede sliter med liten deltakelse. Vi tror flere medlemmer vil nås ved å utvide høstmøtet.

**\*Ny spesialistutdannelse og kampen om prosedyrelistene**

 Prosessen med utarbeidelse av læringsmål og prosedyreliste ble sluttført i 2018 og spesialitetskomiteen i plastikkirurgi har lagt ned et meget grundig og fyldig arbeid for å sikre spesialiteten for fremtiden. Helsedirektoratet forsøkte i siste liten å ta ut operasjonslistene fra spesialitetsbeskrivelsen. Styret i Norsk Plastikkirurgisk Forening initierte da et opprop via alle prosedyretunge fag i fagmedisinsk akse, og både fagmedisinske foreninger og spesialitetskomiteer signerte oppropet. Resultatet ble til slutt følgende stortingsvedtak:

*«Vi ber Helsedirektoratet følge opp Stortingets vedtak og sørge for en nasjonal standardisering ved å anbefale minimumstall for gjennomførte praktiske kliniske ferdigheter, sammenstilt i prosedyrelister, for å sikre en grunnleggende ferdighetstrening. Det bes om at anbefalingene ivaretas i Helsedirektoratets normerende dokumenter, og at prosesser tilsvarende de som kreves for eksempelvis direktoratets veiledere blir gjennomført for å kvalitetssikre minimumstallene i prosedyrelistene. Vi ber også om at det fremgår tydelig at avvik fra minimumstallene for gjennomførte praktiske kliniske ferdigheter bør ha en særlig begrunnelse.»*

**\*Medlemskap i internasjonale organisasjoner**

- NPKF kontinuerer sitt kollektive medlemskap i EBOPRAS og har innført mulighet for økonomisk støtte til å avlegge europeisk eksamen. Retningslinjer for dette er publisert på våre hjemmesider.

-Norge er medlem av den nyopprettede organisasjonen ICOPLAST. Mer info på Icoplast.org.

 - Tormod Westvik har på vegne av styret utredet mulighet for nærmere samarbeid og eventuelt status som Global Partner hos the American Society of Plastic Surgeons (ASPS). ASPS driver Plastic Surgery Education Network – PSEN- som Norge har fått benytte seg av til gunstig pris.

**\*Offentlig plastikkirurgi i Helse Midt-Norge: Bekymringsmelding fra NPKF**

Det er ikke kontinuerlig vaktberedskap for plastikkirurgi i Helse Midtnorge. Utdanningskomiteen har påpekt dette i over ti år. Det forventes stadig mer avansert rekonstruktiv behandling i det offentlige

helsevesenet og i Helse Midt er tilbudet ikke godt nok til forsvarlig håndtering av traumekirurgi, brannskader og pakkeforløp malignt melanom. Alle helseregioner bør ha tilgang på plastikkirurg kontinuerlig, og alle helseregioner må ha en fullverdig utdanningsinstitusjon.

**\*Kartlegging av etiske dilemmaer innen plastikkirurgi- oppdrag fra Rådet for legeetikk**

 Rådet for legeetikk ba om en redegjørelse omkring potensielle etiske dilemmaer våren 2018. Styret formulerte en fyldig drøfting.

**\*Kosmetiske behandlinger i medias søkelys**

 Det har i 2018 vært mange uheldige oppslag i media rundt uetisk utøvelse av kosmetiske behandlinger, både innenfor og utenfor det plastikkirurgiske miljøet. Norsk Forening for Estetisk Plastikkirurgi (NFEP) og NPKF har samarbeidet mht tilsvar i aktuelle saker.

**\*Endring av foreningens etiske regler for utøvelse av estetisk plastikkirurgi**

 Grunnet økende tilbud innen kosmetiske behandlinger både innenfor og utenfor det plastikkirurgiske miljøet har NFEP og NPKF samarbeidet om et forslag til reviderte etiske regler som innskjerper særlig reglene for markedsføring av kosmetisk kirurgi. Reviderte regler ble vedtatt av generalforsamlingen og ligger tilgjengelige på vår hjemmeside. Foreningen har bare myndighet ovenfor egne medlemmer, men vi jobber for øket bevissthet rundt behovet for medisinsk adekvat regulering i forhold til myndighetene.

**\*Referansegruppe i forbindelse med utarbeidelse av nasjonal faglig retningslinje for helsehjelp til personer med kjønnsinkongruens/-dysfori** Helsedirektoratet inviterte høsten 2018 til deltakelse i overnevnte gruppe. NPKF har meldt inn Knut Skolleborg og Kjell Vidar Husnes som representanter for fagmedisinsk forening. Som representanter for regionale helseforetak samt private aktører er også Kim Tønset, Erling Bjordal og Halfdan Vier Simonsen med i referansegruppen.

**\*Behandlingstilbud for lymfødem og lipødem- to ulike prosesser i Helse-Norge**

 Høsten 2018 kom et forslag om fettsuging som behandling av kronisk lymfødem opp til behandling i systemet «Nye Metoder», og NPKF var i møte med Folkehelseinstituttet som forvaltet utredningen av saken.

 Samtidig innkalte Helsedirektoratet til møte angående etablering av behandling av lipødem.

Både internt og eksternt hersker det stor forvirring angående forskjellen på disse to tilstandene. NPKF mener at vårt miljø må ta eierskap i forhold til begge problemstillinger og være proaktive mht etablering og standardisering av eventuelle behandlingstilbud. NPKF har på eget initiativ initiert opprettelse av en arbeidsgruppe som kan komme med anbefalinger ovenfor myndighetene.

22. september 2019

Kjersti Ausen

Leder Norsk Plastikkirurgisk Forening